PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FK/3/1/057	Bratislava 15. 10. 2010	

Protimonopolný úrad Slovenskej republiky, odbor koncentrácií v správnom konaní číslo 0029/OK/2010 začatom dňa 09. 08. 2010 na základe oznámenia koncentrácie podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, podnikateľom PENTA INVESTMENTS LIMITED, so sídlom 212 Agias Fylaxeos & Polygnostou, C & I Center, 2nd floor, P.C. 3803 Limassol, Cyprus, reg. č.: HE 158996 a pánom Tadeuszom Włodarczykom, Poľská republika, prostredníctvom splnomocnenej spoločnosti Advokátska kancelária JUDr. Katarína Segečová, s.r.o., so sídlom Einsteinova 25, 851 01 Bratislava, v mene ktorej koná JUDr. Katarína Segečová, advokát, vo veci koncentrácie podnikateľa PENTA INVESTMENTS LIMITED, so sídlom 212 Agias Fylaxeos & Polygnostou, C & I Center, 2nd floor, P.C. 3803 Limassol, Cyprus, reg. č.: HE 158996, pána Tadeusza Włodarczyka, Poľská republika a spoločnosti IGLOTEX S.A., so sídlom 83-220 Skórcz, ul. Leśna 2, Poľská republika, reg. č.: KRS 287105,

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou, ktorá vznikla podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a  ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, spočívajúcou v nadobudnutí nepriamej spoločnej kontroly podnikateľom PENTA INVESTMENTS LIMITED, so sídlom 212 Agias Fylaxeos & Polygnostou, C & I Center, 2nd floor, P.C. 3803 Limassol, Cyprus, reg. č.: HE 158996 a pánom Tadeuszom Włodarczykom, Poľská republika nad podnikom podnikateľa IGLOTEX S.A., so sídlom 83-220 Skórcz, ul. Leśna 2, Poľská republika, reg. č.: KRS 287105, na základe Investičnej dohody uzatvorenej v súlade so Základnými podmienkami navrhovanej transakcie podpísanými dňa 05. 03. 2010 podnikateľom PENTA INVESTMENTS LIMITED, so sídlom 212 Agias Fylaxeos & Polygnostou, C & I Center, 2nd floor, P.C. 3803 Limassol, Cyprus, reg. č.: HE 158996, dňa 04. 03. 2010 spoločnosťou IGLOTEX S.A., so sídlom 83-220 Skórcz, ul. Leśna 2, Poľská republika, reg. č.: KRS 287105 a dňa 08. 03. 2010 spoločnosťou IPOPEMA 3 FUNDUSZ INVESTYCYJNY ZAMKNIĘTY AKTYWÓW NIEPUBLIYCZNYCH, so sídlom Waliców 11, 00-851 Warszawa, Poľská republika.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom, zaevidovaným úradom pod číslom 2860/2010 dňa 09. 08. 2010, doručené spoločnosťou PENTA INVESTMENTS LIMITED so sídlom 212 Agias Fylaxeos & Polygnostou, C & I Center, 2nd floor, P.C. 3803 Limassol, Cyprus, reg. č.: HE 158996 (ďalej len „PENTA“) a pánom Tadeuszom Włodarczykom, Poľská republika (ďalej len „pán Wlodarczyk“), prostredníctvom splnomocnenej spoločnosti Advokátska kancelária JUDr. Katarína Segečová, s.r.o., so sídlom Einsteinova 25, 851 01 Bratislava, v mene ktorej koná JUDr. Katarína Segečová, advokát (ďalej len „právny zástupca“), oznámenie koncentrácie (ďalej len „Oznámenie koncentrácie“) podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). 

2.	Podľa § 10 ods. 10 zákona oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa  § 10 odseku 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.

3.	Z Oznámenia koncentrácie vyplýva, že ide o koncentráciu spočívajúcu v získaní nepriamej spoločnej kontroly spoločnosťou PENTA a pánom Wlodarczykom nad spoločnosťou IGLOTEX S.A., so sídlom 83-220 Skórcz, ul. Leśna 2, Poľská republika, reg. č.: KRS 287105 (ďalej len „Iglotex“) a prostredníctvom spoločnosti Iglotex nad spoločnosťami Regionalne Przedsiębiorstwo Przemysłu Chłodniczego IGLOKRAK Sp. z o.o., so sídlom 30-703 Krakow, ul. Dekerta 47, Poľská republika (ďalej len „Iglokrak Krakow“), Przedsiębiorstwo Przemysłu Spożywczego „LEWIL-IGLOKRAK“ Sp. z o.o., so sídlom 33-102 Tarnów, ul. Sadowa 29, Poľská republika (ďalej len „Iglokrak Tarnów“) a nad Chłodnie Śląskie „IGLOKRAK“ Sp. z o.o., so sídlom 44-300 Wodzisław Śląski, ul. Marklowicka 47, Poľská republika (ďalej len „Iglokrak Wodzislaw“) na základe Investičnej dohody uzatvorenej v súlade so Základnými podmienkami navrhovanej transakcie podpísanými dňa 05. 03. 2010 spoločnosťou PENTA, dňa 04. 03. 2010 spoločnosťou Iglotex a dňa 08. 03. 2010 spoločnosťou IPOPEMA 3 FUNDUSZ INVESTYCYJNY ZAMKNIĘTY AKTYWÓW NIEPUBLIYCZNYCH, so sídlom Waliców 11, 00-851 Warszawa, Poľská republika (ďalej len „Ipopema 3“) (ďalej len „Základné podmienky navrhovanej transakcie“).

4.	Na základe vyššie uvedeného sa dňa 09. 08. 2010 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené úradom pod číslom 0029/OK/2010 vo veci predmetnej koncentrácie, o čom úrad informoval oznamovateľov koncentrácie prostredníctvom právneho zástupcu listom zaevidovaným pod číslom 2933/PMÚ SR/2010 zo dňa 16. 08. 2010.

5.	Vzhľadom na skutočnosť, že predmetné Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyzval oznamovateľov koncentrácie listom zaevidovaným pod číslom 2933/PMÚ SR/2010 zo dňa 16. 08. 2010 a listom zaevidovaným pod číslom 3060/PMÚ SR/2010 zo dňa 26. 08. 2010 na doplnenie podkladov a informácií predložených v Oznámení koncentrácie a súčasne ich upovedomil, že lehota na vydanie rozhodnutia podľa § 11 zákona nezačala plynúť.

6.	Pri posudzovaní oznámenia koncentrácie podľa § 10 ods. 10 zákona úrad skúma, či zrejmým výsledkom tohto zámeru bude koncentrácia, pričom skúma skutočnosť, či podnikatelia majú navrhnutý presný plán transakcie. Oznámenie koncentrácie podľa § 10 ods. 10 zákona musí obsahovať písomné odôvodnenie a písomné podklady osvedčujúce skutočnosti podstatné pre koncentráciu, ktorými podnikatelia ubezpečia úrad o svojom spoločnom zámere uskutočniť navrhovanú koncentráciu a ktorými preukážu úradu, že ich plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu.

7.	Úrad teda v prvom kroku skúmal, či predmetné oznámenie koncentrácie podľa § 10 ods. 10 zákona obsahuje všetky skutočnosti podstatné pre koncentráciu. Vzhľadom na to, že podklady predložené v Oznámení koncentrácie nepredstavovali presný plán navrhovanej transakcie, ktorý by bol dostatočne konkrétny, a na základe ktorého by úrad mohol vyhodnotiť, že výsledkom navrhovanej transakcie bude koncentrácia, ktorá podlieha kontrole úradu, úrad požiadal oznamovateľov koncentrácie o odôvodnenie a písomné podklady osvedčujúce skutočnosti podstatné pre koncentráciu. 

8.	Dňa 14. 09. 2010 bolo listom zaevidovaným pod číslom 3248/2010 doručené úradu doplnenie oznámenia koncentrácie, v ktorom oznamovatelia koncentrácie doplnili podklady a informácie za účelom preukázať skutočnosti podstatné pre predmetnú koncentráciu. Po preskúmaní doplnených podkladov a informácií, v ktorých oznamovatelia koncentrácie upresnili parametre plánovanej transakcie, úrad dospel k záveru, že v uvedenom prípade bolo doručené odôvodnenie a písomné podklady osvedčujúce skutočnosti podstatné pre koncentráciu, ktorými oznamovatelia koncentrácie preukázali úradu, že ich plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu.

9.	Podľa § 9 ods. 7 zákona ustanovenia zákona, týkajúce sa koncentrácie, okrem § 10 ods. 9 zákona, sa vzťahujú aj na zámer koncentrácie oznámený úradu podľa § 10 ods. 10 zákona.

10.	Dňa 14. 09. 2010 doručili oznamovatelia predmetnej koncentrácie listom zaevidovaným pod číslom 3248/2010 všetky požadované podklady a informácie, čím sa Oznámenie koncentrácie stalo úplné podľa § 10 ods. 12 zákona a vyhlášky, a teda na základe uvedeného začala podľa § 11 zákona plynúť dňa 16. 09. 2010 lehota 60 pracovných dní na vydanie rozhodnutia, o čom úrad informoval oznamovateľov koncentrácie listom zaevidovaným úradom pod číslom 3373/PMÚ SR/2010 zo dňa 29. 09. 2010.

11.	Správny poplatok vo výške 3 319 eur podľa zákona č. 145/1995 Z.z. o správnych poplatkoch v znení neskorších predpisov bol uhradený na účet úradu dňa 30. 08. 2010.

12.	Z podkladov a informácií, ktoré boli účastníkmi koncentrácie predložené v Oznámení koncentrácie vyplývajú nasledovné skutočnosti.

I.  Podnikatelia

13.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu, ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

PENTA

14.	PENTA je spoločnosť založená v súlade s právnym poriadkom Cyperskej republiky zaregistrovaná pod číslom HE 158996. PENTA je jednou zo spoločností holdingovej štruktúry patriacej spoločnosti Penta Holding Limited (ďalej len „skupina PENTA“), ktoré sa podľa Oznámenia koncentrácie zaoberajú investovaním do kapitálu súkromných podnikov (private equity), predovšetkým v oblasti strednej a východnej Európy. PENTA je vlastníkom investičného portfólia skupiny PENTA. Zoznam spoločností, nad ktorými vykonáva spoločnosť PENTA priamu alebo nepriamu kontrolu je predmetom obchodného tajomstva a je súčasťou spisového materiálu.

15.	Spoločnosť PENTA má na území Slovenskej republiky zriadenú organizačnú zložku PENTA INVESTMENTS LIMITED o.z., so sídlom Digital Park II, Einsteinova 25, 851 01 Bratislava, IČO: 36 678 201, ktorej predmetom činnosti podľa výpisu z obchodného registra je: 
-	kúpa tovaru na účely jeho predaja - maloobchod a veľkoobchod,
-	faktoring a forfaiting,
-	marketing a prieskum trhu a verejnej mienky, reklamná a propagačná činnosť,
-	automatizované spracovanie dát,
-	poradenstvo., činnosť organizačných a ekonomických poradcov,
-	vedenie účtovníctva, činnosť účtovných poradcov,
-	prenájom hnuteľných vecí a nehnuteľností s poskytovaním iných než základných služieb spojených s prenájmom, obstarávateľská činnosť spojená so správou nehnuteľností,
-	leasingové činnosti,
-	montáž a správa štruktúrovanej kabeláže počítačových sietí,
-	poradenská a konzultačná činnosť v oblasti výpočtovej techniky, vrátane systémovej údržby software,
-	a ďalšie.

16.	Medzi spoločnosti, nad ktorými vykonáva spoločnosť PENTA výlučnú kontrolu, patria aj nasledujúce spoločnosti, ktorých nadobudnutie schválil úrad rozhodnutím číslo 2010/FK/3/1/07 zo dňa 27. 04. 2010.

Iglokrak Krakow

17.	Spoločnosť Iglokrak Krakow je spoločnosť s ručením obmedzeným, založená podľa poľského práva. Podľa výpisu zo Štátneho súdneho registra vo Varšave je predmetom jej podnikania okrem iného výroba potravinárskych výrobkov; veľkoobchod s ovocím a zeleninou, s mäsom a mäsovými výrobkami, s nealkoholickými nápojmi, s ostatnými potravinami, vrátane rýb, kôrovcov a mäkkýšov; nešpecializovaný veľkoobchod s potravinami, nápojmi a tabakovými výrobkami. 

18.	Na území Slovenskej republiky pôsobí spoločnosť Iglokrak Krakow jedine prostredníctvom importov spoločnosti PRZEDSIĘBIORSTWO PRZEMYSŁU CHŁODNICZEGO „FRITAR“ SA, so sídlom 33-102 Tarnów, ul. Sadowa 29, Poľská republika (ďalej len „Fritar“), ktorá sa zaoberá produkciou a veľkoobchodným predajom mrazených hranolčekov, mrazenej zeleniny, mrazeného ovocia, mrazených múčnych produktov a iných mrazených potravín najmä do supermarketov a reťazcov diskontných predajní. Spoločnosť Fritar predáva významnú väčšinu svojich produktov v Poľsku, pričom určitá menšia časť je exportovaná do celého sveta.

Iglokrak Tarnów

19.	Spoločnosť Iglokrak Tarnów je spoločnosť s ručením obmedzeným, založená podľa poľského práva. Podľa výpisu zo Štátneho súdneho registra vo Varšave je predmetom jej podnikania okrem iného spracovanie a konzervovanie zemiakov; iné spracovanie a konzervovanie ovocia a zeleniny; výroba makarónov, rezancov, kuskusu a podobných múčnych výrobkov; veľkoobchod s ovocím a zeleninou, s mäsom a mäsovými výrobkami, s nealkoholickými nápojmi, s ostatnými potravinami, vrátane rýb, kôrovcov a mäkkýšov; nešpecializovaný veľkoobchod s potravinami, nápojmi a tabakovými výrobkami. 

20.	Spoločnosť Iglokrak Tarnów nemá na území Slovenskej republiky žiadnu dcérsku spoločnosť a nepôsobí na území Slovenskej republiky ani prostredníctvom importov.

Iglokrak Wodzislaw

21.	Spoločnosť Iglokrak Wodzislaw je spoločnosť s ručením obmedzeným, založená podľa poľského práva. Podľa výpisu zo Štátneho súdneho registra vo Varšave je predmetom jej podnikania okrem iného výroba potravinárskych výrobkov; veľkoobchod s ovocím a zeleninou, s mäsom a mäsovými výrobkami, s nealkoholickými nápojmi, s ostatnými potravinami, vrátane rýb, kôrovcov a mäkkýšov; nešpecializovaný veľkoobchod s potravinami, nápojmi a tabakovými výrobkami. 

22.	Spoločnosť Iglokrak Wodzislaw nemá na území Slovenskej republiky žiadnu dcérsku spoločnosť a nepôsobí na území Slovenskej republiky ani prostredníctvom importov.

23.	Z vyššie uvedených skutočností vyplýva, že spoločnosť PENTA je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, na ktorého sa tento zákon podľa § 2 ods. 1 písm. a) zákona vzťahuje.

Pán Wlodarczyk

24.	Pán Wlodarczyk podľa Oznámenia koncentrácie priamo nevykonáva žiadnu podnikateľskú činnosť a nedisponuje žiadnym oprávnením na podnikanie. Pán Wlodarczyk ako fyzická osoba vlastní podiely a vykonáva kontrolu vo viacerých spoločnostiach. 

25.	Medzi spoločnosti, nad ktorými vykonáva pán Wlodarczyk výlučnú kontrolu patrí aj spoločnosť Iglotex, pričom ide o nepriamu výlučnú kontrolu, ktorú vykonáva pán Wlodarczyk v spoločnosti Iglotex prostredníctvom fondu Ipopema 3. Hlavným predmetom činnosti spoločnosti Iglotex je podľa Oznámenia koncentrácie produkcia a predaj mrazených potravín (mrazenej pizze, pizzového cesta, mrazených francúzskych chlebových toastov, mrazených jedál na báze múky a na báze zemiakov, mrazeného ovocia a zeleniny a zmrzliny), ktoré vyváža okrem krajín Európskej únie aj do Ruska, Bieloruska a na Island.

26.	Z Oznámenia koncentrácie vyplýva, že pán Wlodarczyk dováža na územie Slovenskej republiky svoje produkty prostredníctvom spoločnosti Iglotex. Konkrétne ide o mrazenú pizzu a mrazené francúzske chlebové toasty.

27.	Z vyššie uvedených skutočností vyplýva, že pán Wlodarczyk je fyzickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, na ktorého sa tento zákon podľa § 2 ods. 1 písm. a) zákona vzťahuje.

II.  Forma koncentrácie 

28.	Podľa § 9 ods. 1  zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

29.	Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

30.	Z predložených podkladov a informácií vyplýva, že uskutočnením posudzovanej transakcie dôjde k nadobudnutiu nepriamej spoločnej kontroly podnikateľom PENTA a pánom Wlodarczykom nad podnikom podnikateľa Iglotex.

31.	V súčasnosti vykonáva nad podnikom podnikateľa Iglotex výlučnú kontrolu pán Wlodarczyk prostredníctvom spoločnosti Ipopema 3, ktorá je v súčasnosti jediným akcionárom spoločnosti Iglotex.

32.	Na základe podkladov a informácií predložených oznamovateľmi koncentrácie úrad zistil, že v dôsledku posudzovanej transakcie nadobudne spoločnosť PENTA prostredníctvom dcérskej spoločnosti IGLO HOLDING LIMITED so sídlom Kyriakou Matsi 16, EAGLE HOUSE, 10th floor, Agioi Omologites, P. C. 1082, Nicosia, Cyprus (ďalej len „Iglo“) v spoločnosti Iglotex podiel na základnom imaní vo výške 50 %. Časť tohto podielu na základnom imaní spoločnosti Iglotex nadobudne spoločnosť PENTA, prostredníctvom spoločnosti Iglo, nadobudnutím akcií od súčasného akcionára spoločnosti Iglotex a časť tohto podielu nadobudne upísaním novoemitovaných akcií spoločnosti Iglotex formou nepeňažného vkladu, ktorý budú predstavovať všetky obchodné podiely spoločností Iglokrak Krakow, Iglokrak Tarnów a Iglokrak Wodzislaw, ktoré v súčasnosti vlastní spoločnosť Iglo. 

33.	Po zrealizovaní posudzovanej transakcie bude teda pán Wlodarczyk prostredníctvom spoločnosti Ipopema 3 majiteľom 50 %-ného podielu na základnom imaní v spoločnosti Iglotex a rovnako spoločnosť PENTA bude prostredníctvom spoločnosti Iglo majiteľom 50 %-ného podielu na základnom imaní v spoločnosti Iglotex. Spoločnosť Iglotex bude pritom majiteľom všetkých obchodných podielov v spoločnostiach Iglokrak Krakow, Iglokrak Tarnów a Iglokrak Wodzislaw a prostredníctvom týchto spoločností bude podnikateľ PENTA a pán Wlodarczyk vykonávať spoločnú kontrolu aj v ich dcérskych spoločnostiach.

34.	Na základe predložených podkladov a informácií, a to najmä na základe Investičnej dohody podpísanej dňa 01. 09. 2010 v súlade so Základnými podmienkami navrhovanej transakcie a stanov spoločnosti Iglotex, ktoré budú platné po uskutočnení posudzovanej transakcie úrad zistil, že v nadväznosti na majetkový podiel, ktorý bude vlastniť spoločnosť PENTA a pán Wlodarczyk v spoločnosti Iglotex po uskutočnení posudzovanej transakcie, nadobudne spoločnosť PENTA a pán Wlodarczyk v spoločnosti Iglotex hlasovacie práva, prostredníctvom ktorých bude mať spoločnosť PENTA a pán Wlodarczyk možnosť rozhodovať o prijímaní strategických rozhodnutí v spoločnosti Iglotex spoločne. 

35.	Z vyššie uvedeného teda vyplýva, že uskutočnením posudzovanej transakcie získa spoločnosť PENTA a pán Wlodarczyk možnosť spoločne vykonávať rozhodujúci vplyv na činnosť spoločnosti Iglotex a teda spoločnosť PENTA a pán Wlodarczyk získajú možnosť vykonávať nepriamu spoločnú kontrolu v spoločnosti Iglotex.

36.	V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona, spočívajúcu v získaní nepriamej spoločnej kontroly podnikateľom PENTA prostredníctvom spoločnosti Iglo a pánom Wlodarczykom prostredníctvom spoločnosti Ipopema 3 nad spoločnosťou Iglotex.

III.  Účastníci správneho konania a koncentrácie

37.	Podľa § 25 ods. 3 zákona účastníkom konania v prípade koncentrácie podľa  § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, a teda účastníkmi predmetného správneho konania sú podnikatelia PENTA a pán Wlodarczyk, ktorí získavajú nepriamu spoločnú kontrolu nad spoločnosťou Iglotex.

38.	V prípadoch, ak podnikateľ, ktorý pred koncentráciou výlučne kontroloval podnikateľa predstavujúceho predmet koncentrácie a po koncentrácii bude kontrolovať tohto podnikateľa spolu s ďalším/ďalšími  podnikateľom/podnikateľmi, tak účastníkmi koncentrácie sú podnikatelia, ktorí získavajú spoločnú kontrolu, a to vrátane podnikateľa, ktorý pred posudzovanou koncentráciou vykonával nad nadobúdaným subjektom výlučnú kontrolu. Podnikateľ, nad ktorým sa získava spoločná kontrola, nie je účastníkom koncentrácie.

39.	V prípade predmetnej koncentrácie sú teda účastníkmi koncentrácie podnikatelia PENTA a pán Wlodarczyk, ktorí získavajú nepriamu spoločnú kontrolu nad spoločnosťou Iglotex.

IV.  Koncentrácia podliehajúca kontrole úradu

40.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie. 

41.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku  účastníka koncentrácie,
d)	podnikateľov, v ktorých majú podnikatelia uvedené v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

42.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.

43.	Z predložených podkladov a informácií v Oznámení koncentrácie vyplýva, že predmetná koncentrácia podlieha kontrole úradu podľa § 10 ods. 1 písm. b) zákona, nakoľko celkový obrat dosiahnutý na území Slovenskej republiky za rok 2009 podnikateľom PENTA presiahol 19 000 000 eur a celosvetový celkový obrat pána Wlodarczyka za rok 2009 presiahol 46 000 000 eur.

44.	Vzhľadom na to, že účastníci konania označil presnú výšku celkových obratov za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

V.  Relevantné trhy

45.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Tovarové a priestorové relevantné trhy

46.	Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

47.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

48.	Z predložených podkladov a informácií vyplýva, že účastníci koncentrácie PENTA a pán Wlodarczyk sa zaoberajú týmito aktivitami:

PENTA

49.	Podnikateľ PENTA je vlastníkom investičného portfólia skupiny PENTA. Spoločnosti zo skupiny PENTA sa podľa Oznámenia koncentrácie zaoberajú investovaním do kapitálu súkromných podnikov (private equity), predovšetkým v oblasti strednej a východnej Európy.

50.	Z Oznámenia koncentrácie vyplýva, že spoločnosti ovládané spoločnosťou PENTA pôsobia na území Slovenskej republiky v nasledovných oblastiach:
-	realitná činnosť (sprostredkovanie kúpy a predaja nehnuteľností),
-	development (projekcia, výstavba, prenájom a predaj nehnuteľností),
-	zábavný priemysel (prevádzka číselných a okamžitých lotérií a športové stávkovanie),
-	poskytovanie služieb verejného zdravotného poistenia,
-	výroba a predaj drevených, plastových a hliníkových okien a drevených, plastových, hliníkových balkónových, resp. terasových dverí,
-	energetický priemysel (prevádzka energetických celkov na výrobu, nákup a rozvod elektrickej energie a tepla),
-	elektrotechnický priemysel (výroba a predaj generátorov elektrickej energie a ich komponentov),
-	zlievarenský priemysel (tavenie a úprava kovu - hliníka, príprava lejacích foriem a jadier, konečná úprava surového odliatku),
-	predaj nafty a olejov,
-	výroba oceľových konštrukcií (výroba kordov a pneudrôtu pre výrobcov pneumatík, výroba materiálov pre potreby stavebníctva - zváracie siete, laná, drôty s rôznou povrchovou úpravou a pod.),
-	predaj kovového odpadu (hliník) ďalším spracovateľom,
-	environmentálne merania, analýzy a poradenstvo,
-	výroba kokilových hliníkových odliatkov (výroba tvarovo náročných odliatkov a vytváranie vnútorných tvarov s použitím pieskových jadier vyrobených metódou CT, CB a CRONING),
-	nakladanie s nebezpečným a iným ako nebezpečným odpadom,
-	spracovanie alkalických vôd,
-	výroba a predaj bezvodého síranu sodného a hlinitanového roztoku, 
-	poskytovanie poradených služieb v oblasti výpočtovej techniky, vrátane systémovej údržby software,
-	investičná činnosť (investovanie voľných zdrojov do plánovaných projektov, akvizície existujúcich spoločností),
-	letecký priemysel (dovoz lietadiel, komponentov do lietadiel a helikoptér, kompozitovaná výroba dielov predovšetkým v leteckom priemysle – výroba je realizovaná v prevádzkach na území Českej republiky),
-	výroba bravčového a hovädzieho mäsa, mäsových výrobkov, konzerv a polokonzerv – veľkoobchod a maloobchod,
-	poskytovanie komplexných bankových služieb,
-	predaj chovateľských potrieb pre záujmové chovy a predaj zvierat,
-	poskytovanie lekárenskej starostlivosti, služieb SVaLZ, pracovnej zdravotnej služby, ústavnej a ambulantnej zdravotnej starostlivosti a poradenských služieb v oblasti zdravotnej starostlivosti,
-	administratívne práce, vedenie účtovníctva a správa registratúr,
-	výroba a distribúcia mrazených potravín (hranolčeky, zelenina a ovocie).

51.	V oblasti výroby a distribúcie mrazených potravín pôsobí podnikateľ PENTA na území Slovenskej republiky prostredníctvom spoločnosti Fritar, ktorá na územie Slovenskej republiky dováža mrazenú zeleninu, ovocie a hranolky. Spoločnosť Fritar na územie Slovenskej republiky dováža len malú časť produkcie, významnú časť svojej činnosti vykonáva na území Poľskej republiky.

Pán Wlodarczyk

52.	Z Oznámenia koncentrácie vyplýva, že pán Wlodarczyk pôsobí na území Slovenskej republiky iba prostredníctvom spoločnosti Iglotex, ktorá na Slovensko dováža v malej miere mrazenú pizzu a mrazené francúzske chlebové toasty.

53.	V rámci predchádzajúcej činnosti úrad zistil, že mrazené jedlá (múčne produkty), mrazená zelenina, ovocie, mrazené hranolčeky, mrazená pizza alebo mrazené francúzske chlebové toasty predstavujú špecifický typ potravín, ktorý je z pohľadu dopytu nezastupiteľný s nemrazenými potravinami. Rovnako aj z pohľadu ponuky je možné konštatovať ich nezastupiteľnosť a to najmä vzhľadom na odlišnú technológiu pri výrobe daných produktov. 

54.	Z predchádzajúcej činnosti úradu ďalej vyplýva, že trh mrazených potravín by pri hlbšej analýze zastupiteľnosti, tak z pohľadu ponuky, ako aj dopytu bolo možné rozčleniť na ďalšie podtrhy (trh mrazenej zeleniny a ovocia, trh mrazených múčnych jedál, trh mrazených hranolčekov a trh mrazených jedál na báze zemiakov). Presnú definíciu tovarových relevantných trhov však úrad ponechal otvorenú.

55.	Z Oznámenia koncentrácie vyplýva, že produkty dovážané pánom Wlodarczykom na územie Slovenskej republiky prostredníctvom spoločnosti Iglotex (mrazené pizze a mrazené francúzske chlebové toasty) je možné vyčleniť na osobitný tovarový relevantný trh oproti produktom dovážaným na územie Slovenskej republiky podnikateľom PENTA prostredníctvom spoločnosti Fritar (mrazená zelenina, ovocie a mrazené hranolčeky) a to jednak z hľadiska dopytu, ako aj z hľadiska ponuky.

56.	Podľa Oznámenia koncentrácie je z hľadiska dopytu významný rozdiel v účele použitia produktov. Kým pizza a chlebové toasty predstavujú základ pre hlavné hotové jedlá, zelenina, ovocie a hranolčeky hlavným hotovým jedlom nie sú, ale tvoria prílohu k hlavnému jedlu, alebo tvoria zložku potrebnú na prípravu hlavného jedla, polievky, či dezertu.

57.	Z hľadiska ponuky je výrazný rozdiel v technologickom postupe výroby uvedených produktov. Mrazená pizza, či mrazené francúzske chlebové toasty sa podľa účastníkov koncentrácie vyrábajú na úplne odlišných zariadeniach ako mrazená zelenina, ovocie alebo mrazené hranolčeky. Prechod výroby z jednej skupiny produktov na druhú by nebol možný bez významných vstupných nákladov.

58.	Na základe vyššie uvedeného úrad zistil, že účastníci koncentrácie dovážajú na územie Slovenskej republiky odlišné produkty a teda, že účastníci koncentrácie pôsobia na území Slovenskej republiky v rôznych oblastiach.

59.	Vzhľadom na to, že aktivity účastníkov koncentrácie sa na území Slovenskej republiky neprekrývajú, úrad dospel k záveru, že na účely posúdenia dopadov predmetnej koncentrácie nie je potrebné zaoberať sa presnou definíciou tovarových relevantných trhov a preto úrad ponechal v tomto prípade definíciu tovarových relevantných trhov otvorenú.

60.	Z priestorového hľadiska úrad vo svojej predchádzajúcej činnosti posudzoval v prípade mrazených produktov dopady danej koncentrácie na územie Slovenskej republiky aj keď naznačil možné vymedzenie priestorového relevantného trhu aj širším územím ako je národné územie. Presnú definíciu priestorového relevantného trhu však úrad ponechal otvorenú.

61.	Vzhľadom na to, že aktivity účastníkov koncentrácie sa na území Slovenskej republiky neprekrývajú, úrad dospel k záveru, že na účely posúdenia dopadov predmetnej koncentrácie nie je potrebné zaoberať sa presnou definíciou priestorového relevantného trhu a preto úrad ponechal v tomto prípade definíciu priestorového relevantného trhu otvorenú.

VI.  Dopad koncentrácie na hospodársku súťaž

62.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením  § 4 ods. 1 zákona.

63.	Podľa podkladov a informácií uvedených v Oznámení koncentrácie, hlavným dôvodom pre realizáciu posudzovanej koncentrácie je zvýšenie produkcie, využitie kapacity a zefektívnenie distribúcie, následkom čoho účastníci koncentrácie očakávajú zlepšenie pomeru ceny a nákladov, zlepšenie finančných výsledkov a väčší rozvoj spoločností, ktoré sú predmetom koncentrácie.

64.	Vzhľadom na to, že uskutočnením posudzovanej koncentrácie nedôjde k horizontálnemu ani vertikálnemu prekrytiu výrobných a obchodných aktivít účastníkov koncentrácie na území Slovenskej republiky, úrad dospel k záveru, že uskutočnením posudzovanej koncentrácie sa štruktúra konkurenčného prostredia a postavenie účastníkov koncentrácie na území Slovenskej republiky nezmení, a teda uskutočnením posudzovanej koncentrácie sa nevytvorí ani neposilní dominantné postavenie podnikateľa PENTA a pána Wlodarczyka, ktorého dôsledkom sú významné prekážky efektívnej hospodárskej súťaže.

65.	Podľa § 33 zákona úrad listom číslo 3546/PMÚ SR/2010 zo dňa 14. 10. 2010 vyzval účastníkov správneho konania, t.j. podnikateľa PENTA a pána Wlodarczyka pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhli jeho doplnenie.

66.	Účastníci predmetného správneho konania sa prostredníctvom svojho právneho zástupcu vyjadrili listom zaevidovaným úradom pod číslom 3566/2010 dňa 15. 10. 2010, v ktorom doplnili informácie o aktivitách spoločností zo skupiny PENTA na území Slovenskej republiky. Úrad tieto informácie do textu predmetného rozhodnutia doplnil.

67.	S výnimkou vyššie uvedených skutočností, ktoré sa týkali doplnenia informácií o aktivitách spoločností zo skupiny PENTA na území Slovenskej republiky, z vyjadrenia účastníkov správneho konania vyplýva, že k podkladom rozhodnutia, k spôsobu jeho zistenia a k záverom uvedeným vo výzve úradu nemajú žiadne pripomienky.

68.	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Ing. Emília Babiaková
	riaditeľka odboru koncentrácií

Rozhodnutie sa doručuje:
Advokátska kancelária JUDr. Katarína Segečová, s. r. o.
JUDr. Katarína Segečová
advokát
Einsteinova 25
851 01  Bratislava